Wees bedag op Facebook-privaatheidsfoefieSó lyk die sogenaamde waarskuwing (Foto: Facebook) ŉ Sogenaamde kennisgewing oor Facebook-gebruikers se privaatheid, wat die afgelope week die ronde op dié sosialemedia-netwerk doen, het gebruikers behoorlik op hol. Dié sogenaamde Rome Statute-slenter, wat vereis dat gebruikers ŉ spesifieke boodskap op hulle profiel plaas, “waarsku” dat Facebook alle private inligting en inhoud openbaar gaan maak indien gebruikers nie dié “verklaring” op hulle profiel plaas nie. Die boodskap bevat onder meer verskeie regsterme om tot die geloofwaardigheid van die “waarskuwing” by te dra en plaas gebruikers onder die indruk dat hulle inligting en inhoud op Facebook privaat gehou sal word indien hulle dié “verklaring” op hulle profiel plaas. Dié slenter is egter soortgelyk aan ander foefies wat in 2012 en 2014 ook Facebook-gebruikers op hol gehad het. Die sosialemedia-reus het vroeër in ŉ verklaring bevestig dat die waarskuwing vals is. Hy het intussen ook ŉ bladsy op Facebook geskep wat gebruikers teen dié slenter waarsku. “Ons bepalings en voorwaardes is baie duidelik hieroor: Die Facebook-gebruiker besit al die inligting en inhoud wat hy op sy profiel op Facebook plaas, en kan self bepaal hoeveel hy dit wil deel,” het Facebook in ŉ verklaring verduidelik. “Gebruikers kan ook self bepaal hoeveel ander verbruikers van hulle mag sien deur hulle privaatheidinstellings te verander. Ons wil hê jy moet ingelig wees oor Facebook, en veral verseker dat jou inligting nooit so gebruik mag word nie.” Bron: Tech Times